**שאלות ותשובות מסלול ממשלטק החדש**

**באיזה תחומים ניתן להגיש והאם יש עדיפות לתחומים מועדפים?**

ניתן להגיש בקשות המיועדות למגזר הציבורי במגוון תחומים אך תינתן עדיפות לרשימת התחומים המועדפים כפי שמתפרסמות בקול הקורא (hyperlink).

**למי מיועד המסלול?**

המסלול מיועד לתאגידים תעשייתיים ולארגונים ללא מטרות רווח. למען הסר ספק, המסלול אינו מיועד ליזמים שאינם מאוגדים או לעוסק מורשה כפי שהיה נהוג במסלול ההטבה מספר 30.

**אני עוסק מורשה, האם אני יכול להגיש בקשה למסלול?**

לא, ההגשה הינה רק למי שעומד בהגדרת המבקש במסלול הבקשה, קרי: תאגיד תעשייתי או ארגונים ללא מטרות רווח. הגשה למסלול תתאפשר רק למי שיוכל להציג מסמך התאגדות. עוסק מורשה יכול זכאי להגיש למסלול תנופה (hyperlink).

**אני עמותה ואין לי עדיין ניהול תקין, האם אני יכול להגיש?**

לצערנו רשות החדשנות לא תוכל להעביר תשלומים לעמותות שאין להן אישור ניהול תקין, ולכן מדובר בתנאי סף שמגיש הבקשה צריך לעמוד בו בעת הגשת הבקשה.

**מה השינויים שנעשו בגובה המענק ואחוזי התמיכה?**

|  |  |  |  |  |
| --- | --- | --- | --- | --- |
|  | **מסלול קטן (לפני השינוי)** | **מסלול גדול (לפני השינוי)** | **מסלול קטן (אחרי השינוי)** | **מסלול גדול (אחרי השינוי)** |
| **תקציב מבוקש** | עד 300,000 ₪ | בין 300,000 ₪ - 4,000,000 ₪ | **עד 500,000 ₪** | **בין 500,000₪ - 1,500,000 ₪** |
| **אחוז מימון %** | 80% (שנה ראשונה). 70% (שנה שנייה). 50% (שנה שלישית). | 50% | **75% (שנה ראשונה ושנייה)** | **מענק בשיעור של 40%, 50% או 60%** |
| **תוספת פריפריה (לא השתנה)** |  | תוספת 10% לאזור עדיפות לאומית |  | **תוספת 10% לאזור עדיפות לאומית** |
| **תוספת אוכלוסיות- (חדש)** |  |  |  | **לתאגידי הזנק של יזמים מקבוצה עם תנאי מימון מועדפים, תינתן אפשרות מענק בשיעור של 75% בשנה הראשונה ו-70% בשנה השנייה \* בהתאם לנהלי מסלול הטבה מספר 1.** |

**כמה אנשים בחברה נדרשים להיות מועסקים במו"פ במעמד הגשת הבקשה?**

דרישת הסף היא העסקה או התחייבות להעסקה של עובד מו"פ אחד. אם בעת הגשת הבקשה טרם גויס בעל התפקיד הספציפי, יש לציין באקסל התקציב "טרם נקבע". שימו לב, כי לא ניתן לקבל את המענק (אם הבקשה מאושרת) ללא העסקה ישירה של לפחות עובד מו"פ אחד.

**האם אפשר להגיש בקשה עם בעלות משותפת בידע של שני גופים?**

כן, ניתן להגיש בקשה משותפת הכוללת בעלות משותפת בידע הנובע מפעילות המחקר והפיתוח של התוכנית המאושרת בהתאם למפורט [במסלול הטבה מספר 1, בסעיף 14.3](https://innovationisrael.org.il/rules/3594). למגיש הבקשה לעיל, עומדות שלוש אפשרויות הגשה, להלן:

1. הגשה בבעלות משותפת בידע על-ידי חברה אחת, כאשר החברה השותפה בידע מעוניינת להיתמך על ידי הרשות על חלקה בתוכנית המו"פ כקבלן משנה של החברה מגישת הבקשה.
2. הגשה בבעלות משותפת בידע על ידי שתי החברות המעוניינות להיתמך על ידי הרשות ולכל אחת חלק בביצוע המו"פ (כמגישות ולא בקבלנות משנה). במקרה כזה, כל חברה צריכה להגיש בקשה נפרדת לרשות החדשנות הכוללת את החלק שלה בתוכנית המשותפת. למען הסר ספק, במקרה כזה כל חברה צריכה להגיש את כלל המסמכים והטפסים עד למועד האחרון להגשה. שימו לב כי את שתי הבקשות יש להגיש באותו היום.
3. הגשה בבעלות משותפת בידע על-די חברה אחת, כאשר החברה השותפה בידע אינה מעוניינת להיתמך על ידי הרשות.

\*\*\* עבור בקשה הכוללת בעלות משותפת בידע יש להתייחס בטופס הבקשה (WORD) בסעיף הקניין הרוחני (סעיף 6) לזהות הבעלים הנוספים בידע שייווצר, לתרומת הבעלים הנוספים לפיתוח הידע, לחלוקת הבעלות והזכויות בידע בין השותפים, לקיומו של הסכם המסדיר את חלוקה זו ואת זכות השימוש של המבקש בידע אשר אינו בבעלותו.

**לאיזה תקופה ניתן להגיש במסלול? האם אפשר להגיש בקשת המשך?**

גם כאשר תוכנית המו"פ היא רב-שנתית, יש להגיש את הבקשה כתיק לתקופה של עד 12 חודשים בלבד. אם בקשתכם תאושר, תוכלו להגיש בקשת המשך לקראת סוף הביצוע של השנה הראשונה בכפוף למועדי הקולות הקוראים המפורסמים במסגרת המסלול. שימו לב, כי התמיכה עבור תוכנית מו"פ במסלול זה תינתן לכל היותר לשלוש שנים (כלומר, לשלושה תיקים השייכים לאותה תוכנית מו"פ רב-שנתית של 12 חודשים כל אחד).

**האם התקרה התקציבית היא לשנה או לתוכנית הרב-שנתית?**

תקרות התקציב המפורטות במסלול ההטבה מתייחסות לתקציב המאושר לתיק, כלומר עד 12 חודשים.

**האם מסלול זה מחייב תשלום מתמלוגים?**

כן. מסלול זה מחייב תשלום תמלוגים בהתאם לנהלי הרשות. הפטור שהיה בעבר בוטל ואינו תקף עוד.

**האם מימון ממשרד ממשלתי אחר יכול להיחשב כמימון משלים?**

לא, מגיש הבקשה לא יכול לקבל מימון וסיוע ממקור ממשלתי אחר בגין אותה תכנית פיתוח שבגינה מבוקש המענק.

**איך אני יודע האם המוצר שלי מספיק חדשני ומה סף החדשנות הנדרש?**

חדשנות טכנולוגית הינה אמת מידה לבחינת התיקים במסלול. תוכנית שכוללת בעיקר רכיבים של פיתוח תוכן, הקמת אתר, Market Place או שמבוססים על פיתוחים קיימים עשויים לא לעמוד בסף הנדרש של החדשנות הטכנולוגית בועדת המחקר.

**האם המסלול תומך בחדשנות פונקציונאלית?**

תפקיד רשות החדשנות הוא לתמוך בראש ובראשונה בחדשנות טכנולוגית. בקשות שאין בהן מו"פ טכנולוגי יפסלו על אי עמידה בתנאי סף. יחד עם זאת, בגלל המטרות הייחודיות של מסלול זה ניתן משקל בהחלטת הועדה גם לחדשנות פונקציונאלית.

**באיזה שלב עליי להציג את המימון המשלים?**

המימון המשלים הוא מימון פרטי המשלים את המענק עד לגובה התקציב שיאושר על ידי וועדת המחקר. במידה והבקשה תאושר על ידי הרשות, על החברה להעמיד מימון משלים למענק שאישרה וועדת המחקר. יש להראות יכולת מימון משלים כבר בעת הגשת הבקשה, נושא זה נבדק במסגרת הבדיקה הפיננסית. במידה וועדת המחקר תקבע כי יש צורך בהוכחת יכולת המימון המשלים, מחלקת התקשרויות תפנה לחברה בבקשה למסמכים הרלוונטיים ( לדוגמא- דפי עו"ש עדכניים, הסכמי השקעה חתומים, התחייבות בעלים וכו'). רק לאחר השלמת המסמכים ואישורם, מחלקת התקשרויות תמשיך בתהליך הפעלת התיק. במידה וקיים תנאי מקדמי לתיק, הבדיקה ליכולת מימון משלים תעשה במקביל לבדיקת התנאי המקדמי .

**איך לקבוע את תקופת הביצוע ?**

תקופת ביצוע היא התקופה במסגרתה הרשות מכירה בהוצאות עבור הפעילות המוכרת בתוכנית המו"פ המאושרת. משך תקופת הביצוע לא יעלה על 12 חודשים לתיק בהתאם למסלול ההטבה ונהלי המסלול. מועד ההתחלה של תקופת הביצוע יהיה לכל המוקדם מהחודש בו מוגשת הבקשה ולכל המאוחר ארבעה-חמישה חודשים קדימה. שימו לב, כי במקרה הצורך ולאחר אישור הועדה ניתן לבצע הזזה של התקופה המאושרת במסגרת בקשת שינויים לתיק.

**מה הדגשים לגבי התכנית העסקית? ובאיזה שלב בפיתוח צריך להיות המוצר?**

מגיש הבקשה צריך להציג תוכנית עסקית ברורה ליישום תוצרי המו"פ בקנה מידה מסחרי, בתוך מסגרת זמן סבירה לרבות הסיכוי לגייס מימון ו/או שותפים מתאימים להמשך הפיתוח והמסחור.

**האם מוסד מחקר / בית חולים יכולים להגיש הצעות לקול הקורא?**

חברת יישום של מוסד מחקר או בית חולים יכולה להגיש אם:

1)      לחברת היישום יש בעלות על הידע (ולא ידע ששייך למוסד המחקר/ בית החולים ושהיא קיבלה רק את זכויות המסחור).

2)      חברת היישום היא המבצעת העיקרית של תוכנית המו"פ.

3)      מעסיקה באופן ישיר לפחות עובד מו"פ אחד (תנאי סף במסלול).

4) חברת היישום אינה גוף ציבורי .

ובכל מקרה, חשוב לוודא כי היא עומדת בהגבלות הקניין הרוחני כפי שמוגדר בנהלי המסלול הנמצאים באתר.

**מה זה תועלת משקית?**

תועלת משקית (או אימפקט חברתי-ציבורי) הינה מידת התרומה של תוצרי המו"פ לאתגר חברתי או ציבורי. מגיש הבקשה יתבקש להציג תוכנית ברורה ליצירת תשואה חברתית לצד התשואה הפיננסית הצפויה.

**באיזה תחומים טכנולוגיים המסלול תומך?**

המסלול תומך בחדשנות דיגיטלית עם דגש על מוצרי תוכנה ואינו מתאים לפיתוחים שעיקרם מכשור או ב- hardware.

**איך אדע אם המוצר שלי מתאים למסלול זה או למסלול פיילוטים?**

מסלול זה הינו מסלול מו"פ שיכול לכלול בתוכו רכיב של פיילוט או תוכנה. כלומר המסלול מתאים לתוכנית שעיקרה מו"פ וחלק קטן של התוכנית הינו קיום פיילוט או הרצה. אם היחס הוא הפוך, אז כדאי להגיש לתוכנית פיילוטים עם משרד רלוונטי.

מסמך זה אינו מסמך רשמי והוא נכתב על-מנת לכוון תאגידים תעשיתיים וארגונים ללא מטרות רווח המעוניינים להגיש למסלול. בכל במקרה של סתירה בין מסמך זה לבין מסלול ההטבה או הנהלים, מסלול ההטבה והנהלים הם הקובעים.